I flere dage har ægteparret Bjarne og Bodil Mathiesen holdt skarpt - og nervøst - øje med forteltet til deres campingvogn. - I nat ville jeg gerne have været hjemme, lyder det fra Bodil Mathiesen. De sidste mange år er sommerferien blevet holdt på Hirtshals Camping. - Vi har godtnok prøvet orkan her, men det plejer at vare et par timer. Det her har vi aldrig prøvet før, siger Bjarne Mathiesen, da TV2 møder ham tirsdag. Det blæsende sommervejr har dog ikke afskrækket fra ægteparret. - Vi bliver her til på søndag. Så kommer det gode vejr, siger Bodil Mathiesen. Trætte af det Den kraftige blæst og stormende vind har også givet travlhed i campingpladsens reception. - Folk er bestyrtede. Vi har travlt med at hjælpe folk. Nogle rejser hjem. Andre sover i vores tv-stue, siger Conni Lønsman Eriksen, der er forpagter på campingpladsen i Hirtshals. Tirsdag eftermiddag blev den kraftige blæst opgraderet til en regulær storm, da middelvinden blev målt til 24,7 meter i sekundet. På en anden campingplads - i Blokhus - var en campist rigtig uheldig. - Det hele er flænset op, og det flagrer rundt omkring. Borde og stole er væltet, fortæller Ivar Jepsen fra Thisted, der dog ikke var til stede, men fik tilsendt et billede. Prognoserne viser, at det vil blæste kraftigt indtil midnat, hvorefter det langsomt vil aftage. - Nu samler vi nogle enkelte ting sammen, og så rydder vi det sidste op, når vinden lægger sig. Se reportagen fra sommerlandet her:

Opsummering:
TV2 Nords reportere har i dag besøgt flere af de steder, som er påvirket af det kraftige vejr.